"Senaator John Sidney McCain III suri 25. augustil kohaliku ja järgi kell 04.28. Senaatoriga olid surmahetkel koos tema naine Cindy ja nende perekond," kirjutati teadaandes.

Reedel teatas senaatori perekond, et McCain, kes on möödunud aastast saadik vähiga võidelnud, otsustas oma ravi lõpetada.

"Haiguse kulg ja vanuse armutu edenemine teevad otsuse. Oma tavapärase tahtejõuga on ta nüüd valinud ravi lõpetamise," seisis perekonna avalduses. "Oma surma hetkeks oli senaator Ameerika Ühendriike truult teeninud 60 aastat."

Järgmisel nädalal 82-aastaseks saama pidanud McCain on senatis veetnud enam kui kolm aastakümmet. Ta on ühtlasi sõjaveteran, kes oli aastaid Vietnamis sõjavangis.

Tal diagnoositi mullu glioblastoom, sama agressiivne ajukasvaja vorm, mis võttis 2009. aastal elu teiselt senati suurkujult Ted Kennedylt.

McCaini kolleegid on juba kuid olnud valmis halvimaks pärast seda, kui Arizona senaator tõmbus avalikust elust tagasi vähi vastu võitlemiseks. Sellest hoolimata raputasid neid äsjased uudised ja harvaesineva ühtsustundega esitati austusavaldusi nii vabariiklaste kui ka demokraatide seast.

McCaini karjäär Washingtonis tipnes ikoonilise figuurina senatis pärast kaht ebaõnnestunud presidendiks kandideerimist.

Viimasel ajal oli McCain silma torganud president Donald Trumpi valjuhäälse kriitikuna.

Hoolimata pingelistest suhetest avaldas Trump laupäeval sotsiaalvõrgustikus Twitter McCaini perekonnale sügavat kaastunnet ja edastas oma lugupidamise.

"Meie südamed ja palved on teiega," ütles Trump.

McCain sündis 29. augustil 1936. aastal, ta oli kaks korda abielus ja tal oli kokku seitse last.